വന് ലഹരി വേട്ട: ഒരു കോടി രൂപയുടെ മയക്കുമരുന്നുമായി അഞ്ചുപേര് അറസ്റ്റില് ആറ്റിങ്ങല് തിരുവനന്തപുരം: ചിറയിന്കീഴില് വീണ്ടും വന് ലഹരിമരുന്ന് വേട്ട. അഞ്ചുപേര് അറസ്റ്റില്. നിരോധിത സിന്തറ്റിക് ഡ്രഗ്സ് ആയ എം.ഡി.എം.എയും കഞ്ചാവുമായിട്ടാണ് അഞ്ച് യുവാക്കളെ തിരുവനന്തപുരം റൂറല് ഡാന്സാഫ് ടീമും ചിറയിന്കീഴ് പൊലീസും ചേര്ന്ന് അറസ്റ്റ് ചെയ്തത്. അന്താരാഷ്ട്ര മാര്ക്കറ്റില് ഒരു കോടി രൂപ വിലവരുന്ന 62 ഗ്രാം എം.ഡി.എം.എയും രണ്ട് കിലോയിലധികം കഞ്ചാവും ഇവരില്നിന്ന് പിടിച്ചെടുത്തു. ചിറയിന്കീഴ് കിഴുവിലം വില്ലേജില് മുടപുരം എന്.ഇ.എസ് ബ്ലോക്കില് അക്ഷരം വീട്ടില് സജീവ് മുന്ന 28, കിഴുവിലം വില്ലേജില് മുടപുരം ഡീസന്റ്മുക്കില് തൗഫീഖ് മന്സിലില് മുബാറക് 28, കിഴുവിലം വില്ലേജില് മുടപുരം ഡീസന്റുമുക്ക് കാട്ടില്വിള വീട്ടില് നിയാസ് 24, കിഴുവിലം വില്ലേജില് മുടപുരം ഡീസന്റ് മുക്ക് കൊല്ലം വിളാകത്ത് വീട്ടില് ഗോകുല് എന്ന കണ്ണന് 23, കടകംപള്ളി വില്ലേജില് കരിക്കകം വെട്ടുകാട് ചര്ച്ചിന് സമീപം സീ പാലസില് അഖില് ഫെര്ണാണ്ടസ് 23 എന്നിവരാണ് പിടിയിലായത്. ഇവര് ലഹരിമരുന്ന് കടത്താന് ഉപയോഗിച്ച കാറും പിടിച്ചെടുത്തു. മാസ വാടകക്കെടുക്കുന്ന വാഹനങ്ങളിലാണ് ഇത്തരം സംഘങ്ങള് ഇതര സംസ്ഥാനങ്ങളില്നിന്ന് ലഹരിവസ്തുക്കള് കേരളത്തില് എത്തിക്കുന്നത്. ബംഗളൂരുവില്നിന്ന് കാര് മാര്ഗമാണ് ലഹരി വസ്തുക്കള് ഇവര് കൊണ്ടുവന്നത്. ഇതിന് മുമ്ബും നിരവധി തവണ മറ്റ് സംസ്ഥാനങ്ങളില്നിന്ന് ലഹരി വസ്തുക്കള് കേരളത്തില് എത്തിച്ചിട്ടുണ്ടെന്ന് ഇവര് പൊലീസിനോട് സമ്മതിച്ചു. ലഹരി മാഫിയ സംഘത്തിനിടയില് എം എന്ന് രഹസ്യകോഡായി അറിയപ്പെടുന്ന എം.ഡി.എം.എ ക്രിസ്റ്റല് രൂപത്തിലുള്ള മാരകമായ സിന്തറ്റിക് ലഹരി പദാര്ഥമാണ്. പാര്ട്ടി ഡ്രഗ്സ് എന്നും ഇത് അറിയപ്പെടും. ബംഗളൂരുവില്നിന്നാണ് കൂടുതലായി ഈ ലഹരി വസ്തു കേരളത്തിലേക്ക് എത്തിക്കുന്നത്. വധശ്രമമടക്കം കേസുകളിലെ പ്രതികളാണ് ഇപ്പോള് പിടിയിലായവര്. ഇവര് കഴിഞ്ഞ ആറ് മാസമായി ജില്ല ലഹരി വിരുദ്ധ സേനയുടെ നിരീക്ഷണത്തിലായിരുന്നു.